Pluimveebedryf Kommissie-vir-internasionale-handelsadministrasie-(Itac) Izaak-Breitenbach Suid-Afrikaanse-Pluimveevereniging-(SAPV) Brittanje Nederland Duitsland Teenstortingstariewe
Hierdie teenstortingstariewe, wat reeds sedert 2015 van krag is, verval volgens 'n afloopklousule na vyf jaar, tensy Itac die verlenging daarvan vir nog vyf jaar hersien.
As die departement van handel en nywerheid hierdie aanbeveling aanvaar, sal Europese hoenderstorters vir die volgende vyf jaar aan streng invoertariewe onderwerp word. In die geval van Duitsland sal 'n teenstortingstarief van 73,33% gehef word, terwyl die tarief vir Nederland op 22,1% vasgestel is en op 30,09% vir Brittanje.
Volgens die Suid-Afrikaanse Pluimveevereniging (SAPV) is hierdie tariewe baie minder as waarvoor die vereniging in sy hernuwingsaansoek gevra het. In dié aansoek is daar gevra vir 'n teenstortingstarief van 307% op die snitte uit Duitsland, 176% vir dié uit Nederland en 92% vir dié uit Brittanje. Ten spyte hiervan is die vereniging verheug dat sy aansoek om hernuwing van die tariewe goedgekeur is.
Volgens Izaak Breitenbach, hoof van die SAPV se braaihoenderorganisasie, staar die plaaslike bedryf die bedreiging van hernieude storting in die gesig wat die potensiaal het om Suid-Afrikaanse produsente se inkomste te verwoes, transformasie te verlangsaam en werksgeleenthede onder druk te plaas.
Itac het in sy ondersoek na die hernuwing van die tariewe ook bevind dat as die teenstortingstariewe afgeskaf sou word, daar 'n sterk moontlikheid sal wees dat storting ten koste van die plaaslike bedryf sal voortduur.